Сыйфат темасын гомумиләштерү
1)Акрын гына иртәнге җил исеп куйды. 2)Ул тәмле йокыдагы кешеләрнең өй түбәләрен сыйпап узды. 3)«Йоклагыз, адәм балалары,— диде ул гүя,— йоклагыз! 4)Бу — сезнең тыныч иртәләрегезнең соңгысы. 5)Татлырак төш күреп калыгыз — бу татлы төш шулай ук соңгысы. 6)Йоклап калыгыз, сезне зур сынаулар, кара хәсрәт көтә. 7)Нык булыгыз, адәм балалары!» 
8)Бу җил, күп юллар узып, көнбатыштан килә иде. 9)Кара Чыршы авылы өстеннән үткәндә, канатларына кара тәре ясалган самолетлар үлем төяп көнбатыштан көнчыгышка юл алганнар иде инде. 10)Төз гәүдәле, озын сыйраклы, пөхтә киемле герман армиясе фельдмаршаллары, генераллары танкларын, тупларын тыныч йокыда җәелеп яткан Россия кырларына кертә башлаган минутта Кара Чыршы авылы, чыннан да, татлы йокыда иде әле. 
       11)Кайтулар булмас инде... 
12)Кырда иген чайкала, иген чайкала... 13)Бу — елына бер генә тапкыр килә торган атна. 14)Ул атнада көннәр эссе дә, болытлы да булмый: кырда ниндидер зәңгәр дулкын йөгерә, арыш басуы яшелле-күкле булып сөрем эчендә кайный. 15)Көр басуның шулай дулкынлануына карап торуы рәхәт тә, моңсу да. 16)Менә җәйнең иң кыска төннәре җитте, моннан соң инде көн кыскара башлар. 17)Арыш басуы саргаер, ул инде дулкынланмас. 18)Аны урып алырлар, борчак җиреннән кайтышлый ял итәргә чүмәләләр арасына торналар төшәр. 19)Әле генә бит, әле сабан тургайлары яшел уҗым өстендә ук булып атылып сайрыйлар иде. 20)Ә хәзер — арыш басуы өстеннән җил йөгерә — сагыш арта... 21)Арыш басуы уртасындагы тузанлы юлдан кап-кара атында чатыр чабып Ташлытауга таба Тимерхан чыгып китте. 22)Аның сиртмәсенең тавышы үзе күмелгәч тә басу түреннән ишетелеп торды. 
23)— Запас пирвый категори,— диде Шәйхи хәлфә аның турында.— 24)Аларның законы буенча егерме дүрт сәгать эчендә воянкум янында булырга тиешләр. 
25)Сугыш, сугыш... (М.Мәһдиев)
Биремнәр.
1. 1-7 нче җөмләләрдән нисби сыйфатларны язып алыгыз.
2. 4-10 нчы җөмләләрдән дәрәҗә белән төрләнгән сыйфатны табыгыз һәм дәрәҗәсен билгеләгез.
3. 9-15 нче җөмләләрдән ясалма сыйфатларны табып языгыз.
4. Билгеләнгән сыйфатларга морфологик – синтаксик анализ ясагыз.
5. 14-20 нче җөмләләрдән артыклык дәрәҗәсендәге сыйфатларны язып алыгыз.
6. 4-10 нчы җөмләләрдән исемләшкән сыйфатны табып, морфологик анализ ясарга.
7. Тексттан тамыр сыйфатлар кергән җөмләләрне арта бару тәртибендә язарга.
8. 14 нче җөмләдәге аерып бирелгән сыйфатка фонетик анализ ясагыз.
9. 6 нчы җөмләдән күчерелмә мәгънәдәге сыйфатны табыгыз, туры мәгънәдә итеп җөмлә төзегез.
10.  Тексттан 3 сыйфатны бөтен дәрәҗәләрдә дә куеп языгыз.

1.Сыйфат:
        а) предметның билгесен белдерә;
        б) предметның эшен белдерә;
в) предметны белдерә;
г) эш-хәлнең билгесен белдерә.
     2. Гади дәрәҗәдәге сыйфатны тап:
        а) кызылрак;
        б) ямь-яшел;
        в) ак;
        г) кап-кара.
     3. Чагыштыру дәрәҗәсе ничек ясала?
         а) -лар, -ләр;
         б) -да, -дә;
         в) -рак,- рәк;
         г) -лы,-ле кушымчалары чрдәмендә.

     4. Артыклык дәрәҗәсендәге сыйфат:
        а) предметның гадәти билгесен белдерә;
        б) предмет билгесенең гади дәрәҗәдәге  билгедән артык икәнлеген белдерә;
в) бер предметтагы билгенең икенчесендәгегә караганда артыграк яки азрак булуын күрсәтә;
г) предмет билгесенең гади дәрәҗәдәге предмет билгесеннән кимрәк икәнлеген белдерә.
     5. Кимлек дәрәҗәсендәге сыйфатны тап:
а) зәңгәрне;
б) чибәрнең чибәре;
в) күгелҗем;
г) тозлы.
     6. Сыйфат җөмләдә:
а) ия;
б) тәмамлык;
в) аергыч, хәбәр, хәл;
г) аныклагыч була.
     7. “Теле татлының дусты күп” мәкалендә исемләшкән сыйфат:
а) теле сүзе;
б) татлының сүзе;
в) исемләшкән сыйфат юк
г) күп сүзе.
      8.  Сыйфат ачыклап килгән исем
а)  аерылмыш дип атала
ә) саналмыш дип атала
б) сыйфатланмыш дип атала
      9. Татар телендә сыйфатлар тартым, килеш белән кайсы очракта төрләнә?
а) исемнәре төшеп калса төрләнә
ә) төрләнми
б) дөрес җавап бирелмәгән
10.Ясалышлары буенча сыйфатлар 
а) тамыр, кушма, парлы булалар
ә) тамыр, ясалма, кушма, парлы, тезмә булалар
б) тамыр, ясалма, кушма, парлы, тезмә, кыскартылма булалар
11. Сыйфат дәрәҗәләре
а) гади, чагыштыру, кимлек, кечерәйтү
ә) гади, чагыштыру, кимлек, артыклык,
б) дөрес җавап бирелмәгән
12. Исемләшкән сыйфатлар дип
а) үзе ачыклап килгән исемнән ераклашкан сыйфатлар атала
ә) ачыклап килгән исеме төшеп калган сыйфат атала
б) исемнән соң килгән сыйфат атала

